Zero kans dat Bank Zero vanjaar open | Netwerk24
Deur Petrus Malherbe 18 September 2019 18:00
Michael Jordaan, oudhoof van FNB, is die voorsitter en medestigter van Bank Zero. Foto: Verskaf
Bank Zero, aanvanklik die voorloper wat digitale bankdienste betref, gaan nou laaste oor die wenstreep wees noudat sy grootste digitale mededingers, TymeBank en Discovery Bank, reeds op dreef is.
Yatin Narsai, medehoof van Bank Zero, het aan Netwerk24 bevestig dat die bank sy planne laat vaar het om voor die einde van die jaar operasioneel te raak.
Narsai het die bank saam met dr. Michael Jordaan, oudhoof van FNB, gestig.
Die eerste aankondiging daaroor is vroeg in 2018 gedoen.
Bank Zero het destyds aangedui hy beplan om sy virtuele deure voor die einde van daardie jaar te open.
Bykans ’n jaar later is daar nog geen sekerheid oor wanneer Bank Zero wel in bedryf gaan wees nie.
TymeBank het in Februarie vanjaar begin sake doen en het reeds meer as 600 000 kliënte. Dié bank is ook volkome digitaal en beskik oor geen fisieke takke nie.
Discovery se bank is ook net digitaal en het reeds begin om op klein skaal kliënte te aanvaar. Die bank se dienste sal gaandeweg aan meer Suid-Afrikaners beskikbaar gestel word, het Discovery aangedui.
Die koms van Bank Zero is gesien as ’n revolusionêre konsep in die Suid-Afrikaanse bankbedryf.
In ’n onderhoud met Netwerk24 kort ná die bekendstelling van Bank Zero, het Jordaan verduidelik die konsep van takke was belangrik “in die verlede toe moderne tegnologie nog nie bestaan het waarmee banke met kliënte kon kommunikeer nie”.
Volgens Jordaan is dit danksy moderne tegnologie soveel makliker en goedkoper om bankdienste te bied.
Die rede vir die jongste uitstel van Bank Zero se opening is onbekend.
Narsai sê egter die bank maak goeie vordering in sy voorbereiding en dat hy vir eers nie “dinge wil kompliseer” deur ’n sagte bekendstelling van die produk te doen nie.
“Ons leer tans baie van ons interne toetse,” sê hy.
Volgens Narsai bly Bank Zero optimisties oor die haalbaarheid van die bank en die waardeaanbod wat dit bied.
“Ons kan nie wag dat die mark dit kan ervaar nie.”
Bank Zero het reeds ’n voorlopige banklisensie van die Suid-Afrikaanse Reserwebank ontvang.
Meer oor: Tymebank | Bank Zero | Discovery | Bank | Bankbedryf | Digitale Bankdienste
ZAR/GBP 19,12 (0)
Gold 1491,27 (250)
Palladium 1770,48 (716)
Platinum 894,14 (928)
Silver 17,72 (29)